# **CNVOS ŠIRI SVOJO EKIPO – POTREBUJEMO PROJEKTNEGA SVETOVALCA (M/Ž)**

V projektnem oddelku CNVOS iščemo projektnega svetovalca oziroma razvijalca projektov. Naloga projektnega oddelka je razvoj projektnih idej za nevladne organizacije in podjetja, snovanje in vodenje projektov, razvoj in izvedba programov razdeljevanja sredstev (snovanje programa, oblikovanje razpisov, podpora prijaviteljem, spremljanje in pomoč pri izvajanju projektov), projektno svetovanje ter priprava in vodenje izobraževalnih delavnic o vodenju projektov, pridobivanju sredstev ipd. V zadnjem času se vedno več posvečamo tudi finančni podpori projektov drugih organizacij (re-grantingu), zato iščemo novega sodelavca, ki nam bo pomagal tudi pri spremljanju in podpori projektov, financiranih s sredstvi iz sklada CERV ([www.cnvos.si/impact4values](http://www.cnvos.si/impact4values)).

Iščemo osebo, ki bo skupaj z nami snovala sveže projektne ideje in nas prijavljala na domače in tuje razpise. Želimo si sodelavko oziroma sodevca, ki po svetu hodi z odprtimi očmi in je stalno na preži za novimi priložnostmi in idejami.

Želimo si osebo, pripravljeno na tek na dolge proge. To pomeni, da bo z nami ostala dalj časa in svojo kariero nekaj let razvijala znotraj projektnega oddelka.

**Pogoji:**

* najmanj 3 leta delovnih izkušenj z razvijanjem ali vodenjem nacionalnih in/ali mednarodnih projektov,
* odlično znanje angleškega jezika.

**Zaželene kompetence:**

* sposobnost razvijanja in nadgradnje projektnih idej,
* izkušnje s spremljanjem (skrbništvom) projektov,
* poznavanje nevladnega sektorja,
* odprtost, komunikativnost in artikuliranost,
* sposobnost dela v skupini,
* samoiniciativnost.

**Kaj ponujamo?**

* Pogodbo o zaposlitvi za nedoločen čas s poskusno dobo šestih mesecev.
* Začetno plačo med 1.100 in 1.300 evrov neto (višina je odvisna od znanj kandidata).
* Delo v dinamičnem okolju.
* Možnost napredovanja in profesionalnega razvoja.
* Mentorstvo.
* Delo v mednarodnem okolju.
* Možnost uresničevanja lastnih idej.

**Svoj življenjepis** ter **motivacijsko pismo v angleškem jeziku** pošljite na zaposlitev@cnvos.si do **22. januarja 2024**. V motivacijskem pismu na največ eni A4 strani opišite, zakaj mislite, da ste pravi za nas. Povejte nam, zakaj ste dober razvijalec projektov, in zakaj ste prepričani, da znate sodelavce in projektne partnerje voditi do dobrih in trajnostnih rezultatov.

Motivacijskemu pismu priložite **kratke opise 3 referenčnih projektov** in podrobneje razložite, kakšna je bila vaša vloga pri njih. Zanima nas, kaj vse ste počeli pri snovanju projektov in za katere naloge ste bili zadolženi pri samih izvedbah. Navedite tudi financerje, vrednost projektov in število partnerjev pri izbranih projektih.

Izbor kandidatov bo potekal v več krogih. Na podlagi pregleda življenjepisov in motivacijskih pisem bomo 10–15 kandidatov povabili na praktični preizkus, ki bo predvidoma v drugi polovici februarja. O izboru vas bomo obvestili vsaj en teden prej. Tri do pet kandidatov, ki se bodo najbolje odrezali pri preizkusih, bomo povabili na osebni razgovor z vodstvom CNVOS.